| # Studijų vadovas Kursą „Muzikos kalba: viduramžiai, Renesansas“ gali studijuoti muzikos pedagogai, atlikėjai, LMTA parengiamųjų kursų, konservatorijų, kolegijų studentai, nespecialistai humanitarai ar šiuo metu dar studijuojantys kitus, ne muzikos, mokslus, universitetų studentai, įgiję muzikinį išsilavinimą muzikos mokyklose, asmenys, išvykę į kitas šalis, kurie domisi Renesanso muzikos kultūra, jos įtaka vėlesniems muzikos stiliams ir komponavimo technikomis. Kursas įgalina papildyti žinias apie Renesanso kultūrą, muziką bei jas atnaujinti, ypač naudojant šiuolaikines nuotolinio mokymosi priemones, Sibelius programos muzikos komponavimo galimybes. Svarbu nuosekliai atlikti užduotis, skirtas nagrinėjamiems polifonijos reiškiniams įsisavinti. Neatliekant siūlomų užduočių ar atliekant ne visas užduotis, polifonijos rašto studijos nebus išsamios, o neįsisavinus griežtojo stiliaus pradmenų vėliau, studijuojant Baroko laisvąjį stilių, pritrūks įgūdžių, kurie galėtų būti įgyjami atliekant griežtojo stiliaus rekonstrukcines pratybas bei analizuojant pateiktus muzikos kūrinių pavyzdžius. Renesanso studijos bus veiksmingos, jei teorinius teiginius, perskaitytus vadovėliuose, rekomenduojamoje literatūroje, besimokantieji papildys praktiniais darbais: pateiktų muzikos kūrinių fragmentų arba ištisai viso kūrinio muzikinio teksto analize, imitacinės ir kontrastinės polifonijos užduočių sprendimais. Renesanso muzikos kalbos kurso galima mokytis savarankiškai, nes teoriniai teiginiai yra iliustruoti pavyzdžiais, muzikinių kūrinių natų fragmentais, CD bei DVD prisegtukais, nurodyti praktiniai darbai raštu, pateikti jų sprendimo pavyzdžiai Sibelius programoje, tad juos galima išgirsti. Pedagogai, besiruošiantys muzikos istorijos ar muzikos teorijos pamokoms ar paskaitoms, teorinius teiginius gali iliustruoti šiame darbe pateiktais natų, pratybų, skambančių muzikos fragmentų pavyzdžiais. Studijuojantiems muzikos teoriją lengviau prisitaikyti prie vietos ir laiko, nes galima daugiau dirbti savarankiškai, o jeigu panašus kursas klausomas auditorijoje, galima pasinaudoti pateiktais pavyzdžiais kaip papildoma medžiaga. Todėl mokymosi kokybė gerėja, per trumpesnį laiką įsisavinama daugiau koncentruotai parengtos medžiagos. Pradiniai reikalavimai „ Muzikos kalba: viduramžiai, Renesansas “ kurso klausytojams. Kurso klausytojams būtinas minimalus teorinis išsilavinimas: jie turi būti susipažinę su elementaria muzikos teorija ir žinoti: 1) kas yra intervalai ir kokie jų pavadinimai bei rūšys (grynieji, didieji, mažieji, padidintieji, sumažintieji); 2) ką reiškia konsonansai ir disonansai, kokie jų pavidalai; 3) kokios yra mažorinio ir minorinio pobūdžio dermės, jų pavidalai, pavadinimai ir kokia jų sandara; 4) žinoti tonacijas: mažorines ir minorines; 5) mokėti apibūdinti akordą, žinoti akordų rūšis, pagrindinių pavidalų ir apvertimų pavadinimus; 6) suvokti muzikos sintaksinės struktūros elementus: motyvą, frazę, sakinį, periodą; 7) žinoti apie muzikos kūrinio užbaigų elementus: pusines ir baigiamąsias kadencijas; 8) žinoti pagrindinius homofoninės ir polifoninė muzikos faktūros principus; 9) gebėti analizuoti muzikos pavyzdžius, pateiktus natomis, apibūdinant pagrindinius muzikos kalbos elementus, formas ir žanrus; 10) gebėti taikyti įgytas žinias praktiškai (pvz., sprendžiant polifonijos užduotis, analizuojant muzikos kūrinio formą). Bendrieji programos principai Studijuojantiems„ Muzikos kalba: viduramžiai, Renesansas “kursą sudaromos sąlygos lavinti kūrybinius bei analitinius įgūdžius, praplečiančius individualiai įgytą muzikos atlikimo, didaktikos ar savarankiško lavinimosi patirtį. Nuotolinio mokymo programa sudaro sąlygas lanksčiai pasirinkti šio laikotarpio muzikos studijų būdą, nepamirštant asmeninės atsakomybės už profesinį tobulėjimą ir studijų rezultatus. Kurso tikslas ir uždaviniai „ Muzikos kalba: viduramžiai, Renesansas “kurso studijomis siekiama, kad nuotoliniu būdu sudijuojantys praplėstų, pagilintų ir susistemintų turimas muzikos kūrinių analizės, harmonijos ir polifonijos žinias ir įgytų profesionalaus muzikos atlikėjo veiklai reikalingų muzikos kūrinio sandaros suvokimo įgūdžių. Muzikos mokytojams, atlikėjams svarbu gerai nusimanyti apie kūrinio žanrą, sandarą, formos ypatybes, derminę sistemą, polifoninę faktūrą, kad galėtų suprasti ne tik kūrinio formą, surasti pagrindinius melodikos modelius, bet ir paaiškinti skirtumus tarp skirtingų žanrų kūrinių bei surastų panašumus to laikotarpio muzikos kūryboje, galėtų palyginti, pvz., Nyderlandų mokyklos ir anglų kompozitorių kūrybos skirtumus, taip pat galėtų apibūdinti besikiriančias dėl derminės įvairovės to paties žanro, pvz., madrigalo, savybes. Moteto, kaip ir mišių, žanras taip pat turi ilgaamžę istoriją, kuri svarbi ir vėlesnių amžių muzikos studijoms. Instrumentinės Renesanso muzikos įvairovė pagrindė vėliau atsiradusių ciklinių kūrinių sandarą, todėl ją irgi pravartu studijuoti, o įsisavintas nuostatas taikyti kasdienėje darbo ir mokymosi praktikoje. Mokytojui, atlikėjui svarbu mokėti atskirti imitacinės ir kontrastinės polifonijos kontrapunktus, imitacijų ir kanonų rūšis, kontrapunktų įvairovę, atsirandančią taikant kontrastinės polifonijos priemones, nes ši polifoninė technika sudaro Renesanso kūrinių kompozicijos esmę. Pagrindinis „ Muzikos kalba: viduramžiai, Renesansas “kurso tikslas – išmokyti analizuoti Renesanso epochos dažniausiai atliekamų svarbiausių žanrų kūrinius, esančius atlikėjų repertuare, šių nuotolinių studijų metu ugdyti besimokančiųjų kūrybinius gebėjimus ir išmokyti polifonijos rekonstrukcijos pradmenų bei Renesanso muzikos kūrinių struktūrinės analizės būdų. Tikslui pasiekti pasitelkiami šie uždaviniai: Aptariamas istorinis Renesanso muzikos stilistinės epochos kontekstas, būdingi muzikos komponavimo teoriniai pagrindai : aiškinami būtini muzikos kūrinių analizei terminai ir sąvokos (grigališkasis choralas, griežtasis stilius, modalinė harmonija); nagrinėjami aptariamojo stiliaus būdingi žanrai ir formos ypatumai (motetas, madrigalas, mišios, variantinė-strofinė forma); analizės įgūdžiai lavinami atkreipiant dėmesį į muzikos kalbos (melodikos, ritmikos, harmonijos), struktūros, komponavimo technikos ypatumus. Įgyjamos kompetencijos Sėkmingai įsisavinę šios programos pagrindus, Jūs turėtumėte: žinoti istorinės Renesanso muzikos epochos ribas ir šio laikotarpio muzikos istorinį ir teorinį kontekstą; paaiškinti muzikos stiliaus istorinės raidos dėsnius atsižvelgdami į kūrinių kompozicinę sandarą; gebėti tinkamai taikyti muzikos analizės metodus ir analizuoti pasirinktą reikalingą repertuarą formos, harmonijos ir kompozicinės technikos požiūriais; mokėti kūrybiškai taikyti įgytas žinias praktikoje – rekonstruoti Renesanso stiliaus komponavimo principus, panaudodami tinkamas stilizacijos priemones. Kurso „ Muzikos kalba: viduramžiai, Renesansas “ sandara: Pateiktas temos ir jos dalių numeris bei pavadinimas Pagrindiniai temos teiginiai yra numeruojami ir rašomi paryškintu šriftu Svarbiausi terminai, naudojami tekste, yra paryškinti. Pirmoji nuoroda „pavyzdys“ rašoma skliaustuose: (1 pvz.), o kitos nuorodos užrašomos tik skaičiumi – (2). Pavyzdžių numeriai yra paryškinti, tad besimokantieji juos gali atsiųsti ir peržiūrėti vienu metu su tekstu, kurį nagrinėja. Kiekvienos temos teiginiai yra papildomi muzikos kūrinių fragmentų, polifonijos pratybų natų pavyzdžiais, pateikiamais teorinės dalies pabaigoje. Taip pat kiekvienos temos teiginius papildo pagrindinės tezės Power point programoje, skaidrėse. Pavyzdžiai numeruojami paeiliui. Jie skirstomi į kelias grupes: 1) „Pratybų natų pavyzdžiai“, 2) „Muzikos kūrinių natų fragmentai“, 3) CD, fragmentai, 4) DVD, fragmentai, 5) Renesanso meno kūrinių pavyzdžiai. Pavyzdžiai paaiškinami. Muzikos kūrinių fragmentai pateikti nenurodant tempo, dinamikos ženklų. Kiekviena teorinė imitacinės ir kontrastinės polifonijos tema yra iliustruojama sprendinių pavyzdžiais, nurodomi ir pradiniai neužbaigti sprendinių fragmentai. Pateiktus sprendinius galima paklausyti. Testai žinioms patikrinti Studijuojantieji individualiai pagal CD esančius testus įrašo praleistus žodžius tritaškio vietoje, pažymėtoje taip: (…). Reikiami atsakymai, kuriuos reikia atspėti, randami pateikiamų klausimų pabaigoje. Atsakymų formuluotės yra naudojamos temos dėstymo dalyje, todėl jas galima panaudoti atsakymams. Pratybos sudarytos iš 2 dalių: Kontrapunktų rašymas Muzikos kūrinių fragmentų analizė Kontrapunktų pratybos pateiktos po kiekvienos polifonijos temos dalies. Jų rekomenduojama rašyti po porą pavyzdžių pasirenkant pateikiamas temas, pradžios fragmentus arba pasirenkant savo propostas imitacinės polifonijos pratyboms. Imitacinės ir kontrastinės polifonijos užduotis spręsti yra svarbu. Atsiranda galimybė praktiškai rekonstruoti griežtojo stiliaus melodiką, įtvirtinti būdingos metroritmikos pavyzdžius, išmokti komplimentariai derinti melodines balsų linijas, vengti disonansų horzontalėje. Prieš pradedant rašyti kurią nors polifonijos užduotį reikia žinoti pagrindinius griežtojo stiliaus balsavados principus, įsidėmėti apribojimus ir taisykles, nes tik jas išstudijavus galima atlikti užduotis be klaidų. Pirmiausia reikia įsitikinti, ar jau žinote griežtojo stiliaus melodikos komponavimo taisykles, imitacijų ir kanonų bei kontrapunktų pavidalus. Atliktą užduotį pravartu paskambinti fortepijonu ar pianinu ir įsitikinti, ar išvengta nepageidaujamų disonansų, ar laikytasi polifoninės balsavados principų. Jei skambesys netenkina, galima užduoties kai kurias vietas taisyti, ieškant priimtinesnio skambesio. Primename: norėdami paklausyti polifonijos užduočių sprendimo pavyzdžių, turite atsisiųsti Sibelius. Scorch: http://www.sibelius.com/cgi-bin/download/get.pl?com=sh&prod=scorch Analizė Renesanso muzikos kalbos studijų kurso viena iš svarbiausių dalių yra muzikos kūrinių analizė. Siekiama, kad nagrinėdami Renesanso kūrinius besimokantieji įgytų muzikos kūrinių analizės įgūdžių. Pirmiausia reikia nustatyti kūrinio žanrą (motetas, madrigalas, mišios ir pan.). Renesanso muzikos žanrams yra skirtos atskiros temos, kur apžvelgiama įvairių muzikos žanrų atsiradimo istorija, stiliaus ypatybės. Nustačius, kokiai mokyklai atstovauja kompozitorius, reikėtų apibūdinti kūrinio išskirtines savybes (pvz., polifonijos rūšis). Reikėtų prisiminti žanro istoriją (pvz., jei tai motetas, reikėtų apibūdinti, kuo pasižymėjo senovinis motetas ir kuo išsiskiria Renesanso motetas). Reikia nustatyti kūrinio dermę (dermes), apibūdinti formą. Net ir išlaikantys tą pačią struktūrą kūriniai (pvz., mišios) gali būti įvairios pagal pasirenkamą melodikos šaltinį (pvz., parodinės). Reikėtų apibūdinti ir kūrinio muzikinės medžiagos išdėstymo faktūrą, pastebėti jos kaitą muzikos kūrinyje. Būtina nustatyti, kokias polifonijos rašto priemones naudoja kompozitorius, ir apibūdinti, kokias imitacijas, kanonus ar kitas priemones pastebite. Taip pat nepamiršti išnagrinėti, koks pagrindinis melodikos modelis vyrauja kūrinyje, ką kompozitorius naudoja tenore (o gal kitame balse), ar kompozitorius naudoja grigališkojo choralo, ar savo kūrinių melodikos ar kokio nors garsiaeilio fragmentus. Išnagrinėjus muzikos kūrinį, galima įvertinti tai, kaip jis atspindi Renesanso stiliui būdingas savybes, ar kompozitorius laikosi Renesanso griežtojo stiliaus normų, ar jo kūryboje atsiranda naujadarų, kokią įtaką to žanro kūriniai padarė vėliau atsirasiančių stilių kūriniams (pvz., ričerkaras, kancona – fugos bei ciklinių kūrinių pirmtakai). Renesanso muzikos kūrinių sąrašas, skirtas analizei, yra pateiktas po kiekvienos temos dalies. Kūrinių natos yra priede „Kūrinių pagal kompozitorius sąrašas“. Rekomenduojama išnagrinėti ne mažiau kaip dviejų kūrinių fragmentus. Siūloma pagal galimybes nagrinėti žinomesnius kūrinius, t. y. naudojamus kitose pamokose (muzikos istorijos) ar atliekamus choru bei specialybės muzikos instrumentu. Muzikos kūrinį sudaro daug komponentų. Studijuodami po kiekvienos temos sužinome vis daugiau apie kontrapunktų įvairovę, Renesanso teoriją bei harmoniją. Todėl analizuojant kūrinius tikslinga keletą kartų išnagrinėti jau žinomą kūrinį kitais aspektais. Kurso „Muzikos kalba: viduramžiai, Renesansas“ baigiamosios užduoties atsiskaitymas, užbaigus visą kursą, vyks akivaizdinio susitikimo metu. Susitikimo laiką kuratorius paskelbs kurso kalendoriuje. Baigiamoji užduotis – užduotis raštu. Pateikiamas 20 klausimų testas, kurį sudaro klausimai apie Renesanso muzikos priešistorę, Renesanso stilistiką, griežtąjį stilių, muzikos žanrų įvairovę. Natų rašto užduotis sudaro imitacinės ir kontrastinės, dvibalsės ir tribalsės polifonijos sprendiniai. Nagrinėjamas vienas Renesanso muzikos kūrinys. Užduotims atlikti skiriama iki pusantros akademinės valandos laiko. Analizei pateikiamas Renesanso muzikos kūrinių sąrašas. Galima nagrinėti žinomus, jau nagrinėtus arba atliekamus kitose studijose ar muzikinėje vekloje (dainuojamus choru) kūrinius. Autorė tikisi, kad studijuojantiesiems Renesanso muzikos kalbą, taip pat tiems, kurie nori papildyti polifonijos žinias, reikės sugaišti mažiau laiko turint reikalingą teorinę, iliustracijų, pratybų ir analizės medžiagą vienoje vietoje bei galimybę bet kuriuo metu bendrauti su kurso kuratoriumi. Tuo yra parankus nuotolinio mokymo kursas, jungiantis visas šiuolaikines informacijos perdavimo technologijas bei specialiąsias programas (natų užrašymo ir skambėjimo – Sibelius ir kt.). |