| ## 11. Tribalsės imitacijos ir jų rūšys Mokymo ir mokymosi tikslai: Žinoti tribalsio imitacinio kontrapunkto esmę ir galimybes. Gebėti analizuoti ir sukurti tribalsio imitacinio kontrapunkto pavyzdžius. Tribalsiame sudėtingame kontrapunkte imitacinės grandys komponuojamos taip, kad vertikali ar horizontali balsų vietokaita nepažeistų pagrindinio Renesanso griežtojo stiliaus principo – vertikalus skambėjimas turi išlikti darnus, konsonansiškas. Tribalsę imitaciją sudaro proposta ir dvi rispostos. Rispostos gali būti tikslios, turėti vertikalų, horizontalų ar dvigubą poslinkį, gali būti augmentuotos (sustambintos), diminutuotos (susmulkintos), veidrodinės. Gali būti taikomas vėžinis, izoritminis bei mišrūs modifikavimo būdai. Atkreipiamas dėmesys į kvartos ir kvintos sąskambius – jie traktuojami kaip disonansai, nes apversta kvinta virsta kvarta, todėl stipriosiose melodinių slinkčių dalyse šie intervalai yra nepageidautini. Kvintos ar kvartos sąskambiai stipriosiose slinkčių dalyse galimi tik kaip užtūrų dalis. Renesanso muzikos kompozicijose tribalsės imitacijos, kaip ir dvibalsės, gali būti tikslios: Pavyzdys Nr. 41 Netiksliose imitacijose risposta imituojama kvintos, kvartos intervalu: Pavyzdys Nr. 42 Proposta gali būti rašoma bet kuriame balse. Registrų kontrastas didesnis, jei proposta pirmiausia suskamba viduriniame balse, tačiau ir kiti variantai yra plačiai naudojami. Risposta gali būti įvairiai modifikuojama. Pavyzdys Nr. 43 Tribalsėse imitacijose vienas balsas gali būti laisvas, nepersipinantis su proposta ir risposta, tad dažniausiai tai būna balsas, kuriame skamba choralo atkarpa. Šio balso registras pasirenkamas laisvai. Pavyzdys Nr. 44 *** Analizuojami kūriniai: 1. XVI a. kompozitorių tribalsės imitaciškos kompozicijos. 2. Polifonijos vadovėliuose pateiktieji chrestomatiniai pavyzdžiai (p. 240). *** Klausimai žinioms pasitikrinti ###  |